സിഗ്നല്റൂമിലെ കേബിളുകള് മോഷ്ടാക്കള് മുറിച്ചു, ട്രെയിനുകള് കുടുങ്ങിയത് ഒരുമണിക്കൂര് കൊല്ലം: റെയില്വേ സിഗ്നല് റൂമിലെ കേബിളുകള് മുറിച്ചെടുക്കാന് മോഷ്ടാക്കള് ശ്രമിച്ചതിനെത്തുടര്ന്ന് വ്യാഴാഴ്ച രാത്രി ട്രെയിന് ഗതാഗതം ഒരു മണിക്കൂറോളം സ്തംഭിച്ചു. സിഗ്നലുകള് മാനുവലായി ക്രമീകരിച്ചാണ് ഗതാഗതം പുനരാരംഭിച്ചത്. രാത്രി പത്ത് മണിയോടെയായിരുന്നു സംഭവം. തിരുവനന്തപുരത്ത് നിന്നു നിലമ്ബൂര് എക്സ്പ്രസ് കൊല്ലം സ്റ്റേഷനിലെത്തിയപ്പോള്, ചുവന്ന സിഗ്നല് പച്ചയാക്കാന് ശ്രമിച്ചപ്പോഴാണ് തകരാര് കണ്ടെത്തിയത്. ജീവനക്കാര് കിണഞ്ഞ് പരിശ്രമിച്ചിട്ടും സിഗ്നല് മാറിയില്ല. തുടര്ന്ന് നടത്തിയ പരിശോധനയിലാണ് ചിന്നക്കട മേല്പ്പാലത്തിന് സമീപമുള്ള സിഗ്നല് റൂമിലെ കേബിളുകള് അറുത്ത നിലയില് കണ്ടെത്തിയത്. ഇതുകാരണം മംഗലാപുരം എക്സ്പ്രസ് കൊല്ലം റെയില്വേ സ്റ്റേഷനിലെത്താന് ഒരു മണിക്കൂറോളം വൈകി. കപ്പലണ്ടി മുക്ക്, എസ്.എന് കോളേജ് ജംഗ്ഷന്, ചിന്നക്കട എന്നിവിടങ്ങളിലെ റെയില്വേ ഗേറ്റും സിഗ്നല് കിട്ടാതെ ഒരു മണിക്കൂറോളം അടഞ്ഞുകിടന്നു. കേബിളുകള് മുറിച്ചത് ചെമ്ബെടുക്കാന് വേണ്ടിയാണോ, സിഗ്നല് തകര്ത്ത് ട്രെയിന് ഗതാഗതം താറുമാറാക്കാനാണോ എന്ന കാര്യത്തില് സ്ഥിരീകരണമായിട്ടില്ല.സിഗ്നല് റൂം പ്രവര്ത്തിക്കുന്ന പ്രദേശം സാമൂഹ്യ വിരുദ്ധരുടെ താവളമാണ്. ആര്.പി.എഫ് അന്വേഷണം ആരംഭിച്ചു.